ΓΡΑΠΤΗ ΕΡΩΤΗΣΗ E-1191/96 υποβολή: James Nicholson (PPE) προς την Επιτροπή (15 Μαΐου 1996)

Θέμα: Προγράμματα ελέγχου του πληθυσμού στις αναπτυσσόμενες χώρες

Θα μπορούσε να καταδείξει η Επιτροπή:

1. Όλα τα έργα που αφορούν τον έλεγχο του πληθυσμού τα οποία λαμβάνουν κοινοτική ενίσχυση.

2. Το όνομα της κάθε αποδέκτριας οργάνωσης, το ποσό της χορηγούμενης χρηματοδότησης και τον σκοπό για τον οποίον χορηγείται, καθώς και την χώρα στην οποία θα χρησιμοποιηθεί.

3. Τον κατάλογο όλων των ΜΚΟ που λαμβάνουν κοινοτική χρηματοδότηση για προγράμματα ελέγχου του πληθυσμού.

Απάντηση του κ. Marin εξ ονόματος της Επιτροπής (17 Ιουνίου 1996)

Κατάλογος των προγραμμάτων δημογραφικού ελέγχου που χρηματοδοτούνται από την Επιτροπή αποστέλλεται απευθείας στο Αξιότιμο Μέλος του Κοινοβουλίου και στην Γραμματεία του Κοινοβουλίου. Ο κατάλογος καλύπτει τα προγράμματα τα οποία χρηματοδοτούνται επί του παρόντος στο πλαίσιο διαφόρων κονδυλίων του προϋπολογισμού και χρηματοδοτικών πρωτοκόλλων.

Εφόσον η εστίαση στη στρατηγική υγιεινής σε ό,τι αφορά την αναπαραγωγή και τη σεξουαλική δραστηριότητα ενσωματώθηκε στο πρόγραμμα δράσης της διεθνούς διάσκεψης για τον πληθυσμό και την ανάπτυξη στο Κάιρο ((Δημοσιεύθηκε από την Υπηρεσία Δημόσιας Πληροφόρησης των Ηνωμένων Εθνών DPI/1618/POP-95-93124-Μάρτιος 1995-30 Μ. )) τον Σεπτέμβριο του 1994,, τα υφιστάμενα δημογραφικά προγράμματα δεν είναι δυνατόν να ορίζονται πλέον ως «προγράμματα δημογραφικού ελέγχου» τα οποία επικεντρώνονται αποκλειστικά στον έλεγχο των γεννήσεων. Τα προγράμματα αυτά δεν περιορίζονται σε αυτό τον τομέα και περιλαμβάνουν το σύνολο των πληροφοριών και υπηρεσιών που επιτρέπουν στις γυναίκες και στους άνδρες να έχουν σεξουαλικές σχέσεις χωρίς φόβο μολύνσεων, ανεπιθύμητης εγκυμοσύνης, καταναγκασμού ή βίας. Κατ' αυτόν τον τρόπο τους παρέχεται η δυνατότητα να ελέγχουν την γονιμότητά τους σύμφωνα με τις επιλογές τους χωρίς δυσάρεστες ή επικίνδυνες επιπτώσεις και να αυξήσουν την ικανότητά τους να αποκτούν και να ανατρέφουν υγιή παιδιά.

Κατάλογος μη κυβερνητικών οργανισμών (ΜΚΟ) που απολαύουν χρηματοδότησης αποστέλλεται, επίσης, κατευθείαν στο Αξιότιμο Μέλος του Κοινοβουλίου και στην γραμματεία του Κοινοβουλίου. Περιλαμβάνονται, επίσης, οι ΜΚΟ που έχουν λάβει άμεση χρηματοδότηση στο παρελθόν. Όσον αφορά το πρόγραμμα χρηματοδότησης των ΜΚΟ (Β7 6000, πρώην Β7-5010), τα περισσότερα έργα οικογενειακού προγραμματισμού (πέραν των μικροτέρων τμημάτων ευρύτερων ολοκληρωμένων έργων) αποτέλεσαν αντικείμενο συγχρηματοδότησης δύο ΜΚΟ, του Marie Stopes International και του Population Concern, σε μεγάλο αριθμό αναπτυσσομένων χωρών, για συνολικό ποσό ανώτερο των 5 εκατ. ECU, κατά την περίοδο 1993-95. Δεδομένου του όγκου της πληροφόρησης για τα πολυάριθμα αυτά έργα η τεκμηρίωση γι' αυτά, συμπεριλαμβανομένου του καταλόγου των έργων, της ονομασίας των δικαιούχων οργανισμών, των ποσών και των δικαιούχων χωρών αποστέλλεται απευθείας στο Αξιότιμο Μέλος του Κοινοβουλίου και στη γραμματεία του Κοινοβουλίου.

Στις χώρες ΑΚΕ, ένας αριθμός προγραμμάτων υγείας που επικεντρώνονται στην πρωτοβάθμια υγειονομική περίθαλψη και υποστηρίζονται από την Κοινότητα περιλαμβάνουν τον οικονομικό προγραμματισμό ως στοιχείο ελάχιστης δέσμης υπηρεσιών που πρέπει να εξασφαλισθούν σε αρχικό επίπεδο. Το συνολικό ύψος των έργων υγείας στο πλαίσιο του Ευρωπαϊκού Ταμείου Ανάπτυξης ανέρχεται σε 310 εκατ. ECU. Πέραν αυτού του ποσού, 500 εκατ. ECU περίπου από τα κεφάλαια υποκατάστασης που προέρχονται από τη χρηματοδοτική διευκόλυνση διαρθρωτικής προσαρμογής προορίζονται να υποστηρίξουν έργα του τομέα υγείας που αναλαμβάνονται σε εθνικό επίπεδο.